paragraph_text: Povijest medicine je grana medicine koja se bavi istraživanjem razvoja medicine u kontekstu povijesnih razdoblja, s naglaskom na razvoj metoda i razmišljanja koja su omogućila ključna medicinska otkrića i postanak različitih medicinskih pojmova. Temelji se na materijalnim ostacima koje proučava paleopatologija. Korist od proučavanja povijesti medicine krije se u sprečavanju ponavljanja zabluda i pogrešaka iz prošlosti te se dobiva cjelovit uvid u medicinu - od njezina teorijskog do praktičnoga pola, unatoč današnjoj rascjepkanosti na kompleksne i mnogobrojne specijalizacije. Povijest medicine u početku je bila fokusirana na poznate liječnike i ključna otkrića, ali s vremenom je pod utjecajem antropologije, psihologije, demografije i sociologije počela proučavati sve koncepte vezane uz medicinu kroz nova pitanja o društvenom, kulturnom i ekonomskom kontekstu u kojima se nalaze oboljeli i iscjelitelj.